Eyvind Vesselbo (V), 2006-11-23:
Jeg vil sige, at jeg synes, det er rigtig godt, at SF har rejst den her forespørgselsdebat, selv om man kan sige, at der først kommer en redegørelM022S14881543tojo.fm Page 1492
Wednesday, February 7, 2007 12:44 PM se – og det vidste SF jo godt – til foråret.
Den skal nok komme, og så er det sådan set meget godt at få drøftet det her, men det kunne være, hvis hr. Steen Gade har behov for det, at han også kunne rejse en forespørgsel om ulandsbistand, for så kunne hr. Steen Gade drøfte det der.
Nu mener jeg, vi skal drøfte bæredygtig udvikling.
For i 2002 fremlagde regeringen en strategi for bæredygtig udvikling, som tog sit udgangspunkt i, hvordan Danmark yder sit bidrag til at fremme en global og national bæredygtig udvikling, hvor der sættes fokus på hensynet til fremtidige generationer og på at beskytte naturen.
I Brundtlandkommissionens rapport står der bl.a., at fundamentalt set er bæredygtig udvikling en ændringsproces, hvorunder udnyttelsen af ressourcerne, styringen af investeringerne, retningen for den teknologiske udvikling og ændringerne i institutionerne alle er i balance med hinanden og øger både de nuværende og de fremtidige muligheder for at opfylde menneskehedens behov og forhåbninger.
Det er jo netop det princip, som regeringen arbejder ud fra, og det, denne bæredygtighedsstrategi for 2002 bygger på.
Der er tre begreber i bæredygtig udvikling, tre indbyrdes afhængige og gensidigt forstærkende dimensioner, nemlig den økonomiske dimension, dvs. økonomiske ressourcer, vækst og udvikling, den miljømæssige, dvs. naturressourcer, at beskytte naturen, og så en meget vigtig dimension, nemlig den sociale dimension, som drejer sig om fattigdom og sociale ressourcer.
Bæredygtig udvikling er en proces, som indebærer, at de miljømæssige, økonomiske og sociale hensyn integreres på den bedste måde i et samlet hele.
Det er jo det, regeringen og Venstre arbejder ud fra.
Bæredygtig udvikling kræver globalt samarbejde og internationale løsninger.
Det er helt centralt, men det betyder jo ikke, at man skal glemme indsatsen i Danmark.
Der er i 2002 fremsat otte mål og principper for velfærdssamfundet: et sundt miljø for alle; vi skal sikre høj biologisk mangfoldighed; ressourcerne skal udnyttes bedre; vi skal yde en aktiv international indsats; miljøhensyn skal indgå i alle sektorer; markedet skal understøtte bæredygtig udvikling, og bæredygtighed er et fælles ansvar, som vi skal kunne måle fremskridt på.
Sig mig engang, hvad kan man forlange mere?
Det er jo det, som den nye bæredygtighedsstrategi vil bygge videre på.
For vi vil blive ved med at følge den vej.
Redegørelsen vil tage sit udgangspunkt i en række af de resultater, der er opnået, nemlig at det generelt set går den rigtige vej med gennemførelsen af de forskellige indsatser, men at der er en række udfordringer og mål, der er beskrevet i bæredygtighedsstrategien, som fortsat er aktuelle.
Samtidig vil redegørelsen skitsere nogle nye udfordringer som følge af den økonomiske globalisering, af øget globalt fokus på klimaforandringer og andre globale miljøproblemer, af den teknologiske udviklings muligheder for at løse nationale og globale miljøproblemer, af øget fokus på varetagelse af miljøhensyn i andre sektorer og i partnerskab med erhvervslivet, forskningsinstitutioner, kommuner og organisationer.
Vi vil fortsætte med en målrettet indsats for at fremme den bæredygtige udvikling og dialogen med samfundet og fokusere på den globale og lokale ansvarlighed over for ressourcerne og ansvaret over for natur og efterkommere.
SF har også flere gange i det her forslag til vedtagelse, der er fremsat, foreslået noget om bindende målsætninger, delmål, tidsfrister osv.
Det vil vi meget gerne drøfte i Venstre, når redegørelsen kommer.
Og jeg kan sige ganske klart fra denne talerstol, at både Venstre og finansministeren vil være meget interesserede i, at der kommer en fornuftig, god og langsigtet bæredygtighedsstrategi her til foråret.
Med disse ord vil jeg på vegne af Venstre, Dansk Folkeparti og Det Konservative Folkeparti fremsætte følgende: Forslag til vedtagelse
»Folketinget bekræfter de otte mål og principper, som ligger til grund for regeringens vision om bæredygtig udvikling fra 2002: Fortsat udvikling af velfærdssamfundet, sundt miljø og højt beskyttelsesniveau, beskyttelse af økosystemer og høj biologisk mangfoldighed, bedre udnyttelse af ressourcer, miljøhensyn i alle sektorer, udnyttelse af markedet og fælles ansvar for en bæredygtig udvikling og en aktiv international indsats.
Og imødeser, at regeringen på det grundlag i indeværende folketingssamling fremlægger en redegørelse og efterfølgende indgår i dialog med virksomheder, kommuner, organisationer M022S14881543tojo.fm Page 1493 Wednesday, February 7, 2007 12:44 PM og borgere om en fornyet bæredygtighedsstrategi.
Folketinget opfordrer heri regeringen til at: – styrke varetagelse af miljøhensyn i andre sektorer, – arbejde aktivt med nye globale udfordringer på miljøområdet, – udnytte de teknologiske muligheder for at løse nationale og globale miljøproblemer, – styrke ansvarlighed over for ressourcer, over for naturen og over for det globale miljø.
Og ser frem til en folketingsdebat om redegørelsen.«